作者：蔡士裕
词牌/韵律：金缕曲・贺新郎

paragraphs: 怪得梅开早。
被何人、香罗剪就，天工奇巧。
茅舍竹篱容不得，移向华堂深悄。
别一样、风流格调。
玉质冰姿依然在，算暗中、只欠香频到。
著些子，更奇妙。
有时来伴金尊倒。
几徘徊、认成真后，又还误了。
费尽东君回护力，空把芳心萦绕。
竟不解、索他一笑。
夜月纱窗黄昏后，为爱花、翻被花情恼。
个恩爱，负多少。